SK
4.5.2023
Úradný vestník Európskej únie
L 118/13
16.
Ustanovenie ATCO.C.055 sa nahrádza takto: „ATCO.C.055 Žiadosť o doložku hodnotiteľa Doložka hodnotiteľa sa udelí žiadateľovi, ktorý: a) najmenej dva roky využíval oprávnenia vyplývajúce z preukazu spôsobilosti riadiaceho letovej prevádzky, a b) v období 12 mesiacov pred podaním žiadosti úspešne ukončil kurz hodnotiteľa, na ktorom sa pomocou teoretických a praktických metód vyučujú a následne primerane hodnotia požadované vedomosti a zručnosti.“ 17.
Ustanovenie ATCO.C.060 sa nahrádza takto: „ATCO.C.060.
Platnosť doložky hodnotiteľa a) Doložka hodnotiteľa platí tri roky.
b) Platnosť doložky hodnotiteľa je možné predĺžiť na základe úspešného ukončenia opakovacieho výcviku zručnosti hodnotiteľa a súčasných prevádzkových postupov, ktorý sa uskutoční počas jej obdobia platnosti.
c) Ak platnosť doložky hodnotiteľa uplynula, môže sa obnoviť, ak v období 12 mesiacov pred podaním žiadosti o obnovenie platnosti držiteľ doložky hodnotiteľa: 1. absolvoval opakovací výcvik zručností hodnotiteľa a súčasných prevádzkových postupov, a 2. úspešne prešiel hodnotením spôsobilosti hodnotiteľa.
d) Obdobie platnosti sa začne v prípade prvého vydania a obnovenia platnosti doložky hodnotiteľa najneskôr do 30 dní od dátumu úspešného ukončenia hodnotenia.“ 18.
Ustanovenie ATCO.D.010 sa nahrádza takto: „ATCO.D.010.
Zložky počiatočného výcviku a) Počiatočný výcvik určený pre žiadateľa o vydanie preukazu spôsobilosti študenta – riadiaceho letovej prevádzky alebo vydanie dodatočnej kvalifikačnej kategórie a/alebo prípadne doložky ku kvalifikačnej kategórii, pozostáva z týchto fáz: 1. základného výcviku zahŕňajúceho všetky predmety, témy a podtémy uvedené v dodatku 2 k prílohe I, a 2. kvalifikačného výcviku zahŕňajúceho predmety, témy a podtémy týkajúce sa aspoň jednej z týchto kvalifikačných kategórií: i)
kvalifikačnej kategórie pre letiskové riadenie letov – ADC, vymedzenej v dodatku 3 k prílohe I;
ii) kvalifikačnej kategórie pre približovacie procedurálne riadenie – APP, vymedzenej v dodatku 4 k prílohe I; iii) kvalifikačnej kategórie pre oblastné procedurálne riadenie – ACP, vymedzenej v dodatku 5 k prílohe I; iv) kvalifikačnej kategórie pre približovacie prehľadové riadenie – APS, vymedzenej v dodatku 6 k prílohe I; v) kvalifikačnej kategórie pre oblastné prehľadové riadenie – ACS, vymedzenej v dodatku 7 k prílohe I.
b) Výcvik určený pre dodatočnú kvalifikačnú kategóriu zahŕňa predmety, témy a podtémy týkajúce sa aspoň jednej z týchto kvalifikačných kategórií uvedených v písmene a) bode 2.
c) Výcvik určený na reaktiváciu kvalifikačnej kategórie po neúspešnom hodnotení predchádzajúcej spôsobilosti podľa ustanovenia ATCO.B.010 písm.
b) sa prispôsobí podľa výsledku tohto hodnotenia.
d) Výcvik určený pre doložku ku kvalifikačnej kategórii zahŕňa predmety, témy a podtémy vypracované výcvikovou organizáciou a schválené ako súčasť výcvikového kurzu.
e) Základný a/alebo kvalifikačný výcvik môže byť doplnený o predmety, témy a podtémy, ktoré sú dodatočné alebo špecifické pre funkčný blok vzdušného priestoru (FAB) alebo vnútroštátne prostredie.“